ธนาคารออมสิน ออกมาตรการให้ความช่วยเหลือประชาชน ในงานมหกรรมร่วมใจแก้หนี้
นายวิทัย รัตนากร ผู้อำนวยการธนาคารออมสิน เปิดเผยว่า ปีนี้รัฐบาลกำหนดให้เป็นปีแห่งการแก้หนี้ภาคครัวเรือน กระทรวงการคลัง ร่วมกับธนาคารแห่งประเทศไทย จัดงานมหกรรมร่วมใจแก้หนี้ ภายใต้แนวคิด “มีหนี้ต้องแก้ไข เริ่มต้นใหม่อย่างยั่งยืน " ตั้งแต่วันนี้ (4 พ.ย.) ถึงวันที่ 6 พฤศจิกายน 2565 ที่ฮอลล์ 5 อิมแพ็ค เมืองทองธานี เพื่อแก้ไขปัญหาหนี้สินให้กับประชาชน ภายในงานมีสถาบันการเงินของภาครัฐทุกแห่ง มาออกบูธให้คำปรึกษาและวางแผนแก้ปัญหาหนี้สิน รวมทั้งมีการปล่อยสินเชื่อใหม่ให้กับลูกหนี้ที่มีความสามารถในการชำระหนี้ โดยในส่วนของธนาคารออมสิน ดูแลลูกค้ากลุ่มฐานราก มีการให้สินเชื่อวงเงิน 2 หมื่นบาทต่อราย เพื่อนำไปต่อยอดทำธุรกิจ คิดดอกเบี้ยต่ำในอัตราร้อยละ 0.35 โดย 6 เดือนแรกยังไม่ต้องชำระเงินต้น ไม่ต้องมีผู้ค้ำประกันและไม่ต้องมีหลักประกัน นอกจากนี้ ยังมีเงินฝากให้ดอกเบี้ยสูง เป็นการส่งเสริมการออมระยะยาว การฝึกอาชีพระยะสั้นจำนวน 18 หลักสูตร เพื่อสร้างรายได้ให้กับมีประชาชนมีความสามารถผ่อนหนี้ได้ในระยะยาว ขอเชิญชวนประชาชนร่วมพูดคุยขอคำปรึกษาได้ นอกจากการจัดงานมหกรรมร่วมใจแก้หนี้ที่กรุงเทพมหานครแล้ว ยังมีการจัดงานในส่วนภูมิภาค 18-20 พฤศจิกายน 2565 จัดที่จังหวัดขอนแก่น 16-18 ธันวาคม 2565 ที่จังหวัดเชียงใหม่  20-22 มกราคม 2566 ที่จังหวัดชลบุรี และวันที่ 27-29 มกราคม 2566 ที่จังหวัดสงขลา